Борис Младенов-Young
Подготвен съм за изненади аз…

chitanka.info

Подготвен съм за изненади аз,

но пак ги срещам с трепет и отрада.

С какво ли днес тя ще ме изненада —

се питам всяка сутрин с тръпен глас.

Тя, старостта (от женски род, нали?!)

с непредвидими женски маниери

когато най не чакам, ще намери,

все с нещо ново да ме порази.

Така се състарявам ден след ден,

едно след друго гаснат сетивата

и се превръщам в мумия саката…

Но болен, гърбав, грозен, оскотен,

не съм готов — с душа все още млада,

за другата, най-висша „изненада“!

Сидни, Австралия — 2016 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.